Moises—Ulidan ti Kinapakumbaba
ANIA TI KINAPAKUMBABA?
Ti kinapakumbaba ket kasungani ti kinapannakkel wenno kinapangas. Ti napakumbaba a tao ibilangna a nababbaba ti bagina ngem iti sabsabali. Bigbigen ti napakumbaba a tao ti kinaimperpektona ken ammona ti limitasionna.
KASANO NGA IMPAKITA NI MOISES TI KINAPAKUMBABA?
Saan a dimmakkel ti ulo ni Moises idi naikkan iti autoridad. Masansan a no uray adda bassit laeng nga autoridad ti maysa a tao, madlaw a dagus no napakumbaba wenno saan. Kastoy ti komento ti maika-19 a siglo nga autor a ni Robert G. Ingersoll: “Kaaduan a tao maibturanda ti rigat. Ngem no kayatmo a maammuan ti kinatao ti maysa, ikkam iti autoridad.” Nangipakita ni Moises iti nagsayaat nga ulidan iti kinapakumbaba. Kasano?
Naikkan ni Moises iti dakkel nga autoridad, ta dinutokan ni Jehova a mangidaulo iti Israel. Ngem pulos a saan a nagbalin a natangsit ni Moises gapu iti autoridadna. Alaentay a pagarigan ti napakumbaba a panangtamingna iti nadagsen a problema maipapan iti kalintegan nga agtawid. (Numeros 27:1-11) Nadagsen ti problema ta ti desisionna ket agpaay a pagtuladan ti sumaganad a henerasion.
Ania ti aramiden ni Moises? Irasonna ngata a kas lider ti Israel, ammonan ti desision nga aramidenna? Agtalek kadi iti abilidadna, iti kaadu ti kapadasanna, wenno iti nauneg a pannakaammona iti pampanunot ni Jehova?
Nalabit kasta ti aramiden ti napannakkel a tao. Ngem saan nga inaramid dayta ni Moises. Kuna ti Biblia: “Indatag ni Moises ti kasoda iti sanguanan ni Jehova.” (Numeros 27:5) Agasem! Uray 40 a tawenen nga idadauluanna ti nasion ti Israel, nagpannuray latta ken Jehova. Talaga a napakumbaba ni Moises!
Dina pinanunot nga isu laeng ti rumbeng a maaddaan iti autoridad. Naragsakan idi impalubos ni Jehova nga agbalin a propeta ti dadduma nga Israelita. (Numeros 11:24-29) Idi insingasing ti katuganganna nga italekna ti dadduma a rebbengenna, sipapakumbaba a sinurot ni Moises. (Exodo 18:13-24) Idi lakayen, nupay napigsa pay, kiniddawna ken Jehova a mangdutok iti mangsuno kenkuana. Idi pinili ni Jehova ni Josue, naimpusuan a sinuportaran ni Moises ti ub-ubing a lalaki. Pinaregtana pay dagiti tattao nga agtungpalda iti panangidaulo ni Josue nga agturong iti Naikari a Daga. (Numeros 27:15-18; Deuteronomio 31:3-6; 34:7) Talaga nga imbilang ni Moises a maysa a pribilehio nga idauluanna dagiti Israelita iti panagdayaw iti Dios. Ngem impangpangrunana ti pagimbagan ti sabsabali ngem ti autoridadna.
ANIA TI MASURSUROTAYO?
Saan koma a dumakkel ti ulotayo gapu ta addaantayo iti autoridad wenno gapu iti paglaingantayo. Laglagipem: Tapno maitungpaltayo ti annongentayo ken Jehova napatpateg koma ti kinapakumbabatayo ngem iti abilidadtayo. (1 Samuel 15:17) No pudno a napakumbabatayo, ikagumaantayo nga iyaplikar ti nagsayaat a balakad ti Biblia: “Agtalekka ken Jehova buyogen ti isuamin a pusom ket dika agkammatalek iti bukodmo a pannakaawat.”—Proverbio 3:5, 6.
Isuronatayo met ti ulidan ni Moises a saan koma a nalabes ti panangipategtayo iti kasasaad wenno autoridadtayo.
Sigurado a magunggonaantayo no tuladentayo ti kinapakumbaba ni Moises! No pudno a napakumbabatayo, nalakatayo a pakilangenan ken ipategdatayo dagiti tattao. Kangrunaanna, ipatpategnatayo ni Jehova a mangipakpakita met iti daytoy nagsayaat a galad. (Salmo 18:35) “Ti Dios busorenna dagiti natangsit, ngem mangted iti di kaikarian a kinamanangngaasi kadagiti napakumbaba.” (1 Pedro 5:5) Nagsayaat la ketdin ti agbalin a napakumbaba a kas ken Moises!
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn